Porsche stuur opleidingsprojek van stapel in SAJongmense sal opgelei word deur die projek (Foto: Porsche) Drie rolspelers het onlangs tydens ŉ perskonferensie by die Porsche-sentrum in Fourways, Johannesburg, ŉ memorandum van verstandhouding onderteken om ŉ projek in Suid-Afrika op die been te bring om vir mense uit voorheen benadeelde omstandighede werkgeleenthede te skep by Porsche of elders in die Volkswagen-groep. Porsche AG, Don Bosco Mondo e.V. saam met Don Bosco Salesian Institute Youth Projects (SIYP) in Kaapstad en LSM Distributors, die invoerder van Porsche-voertuie in Suid-Afrika, is betrokke by dié projek. Porsche het besluit om die projek uit te brei vanweë die sukses daarvan in Manila in die Filippyne waar jong agtergeblewenes daarby baat vind om deel te word van die program. Die Porsche Training and Recruitment Centre Asia in Manila het reeds 200 mans en vroue in diens geneem. Sodra hulle die kursus voltooi, is daar ŉ moontlikheid van indiensneming by Porsche, Volkswagen of Audi. Toby Venter, eienaar en uitvoerende hoof van LSM Distributors, is vol vertroue dat die benadering wat hier toegepas word die regte vrugte sal dra. “’n Grondige onderwys is die sleutel vir sukses,” sê hy. Dr. Oliver Blume, voorsitter van Porsche AG (Foto: Porsche) Venter meen dit is deur goeie opleiding en harde werk dat Porsche Suid-Afrika van 27 eenhede in 1995 tot ŉ indrukwekkende 1 400 eenhede wat tot dusver in 2016 verkoop is, gevorder het. Hierdie voertuie kort ná-verkoopdiens en dit is waarom LSM Distributors in hierdie projek belê. Porsche meen dit wat hulle nou in die jeug belê vrugte sal dra in die toekoms. Die projek sal wyd bemark word en jong mense uit voorheen benadeelde omstandighede wat belangstel kan aansoek doen om deel te wees van die opleidingsprogram. Soveel as 75 jong mense kan vir dié program ingeneem word. Indien ŉ aansoeker gekwalifiseerd is vir beroepsopleiding kan hy of sy direk toegang kry tot die megatroniese diensopleidingsprogram van twee jaar. Aansoekers wat nie die verlangde kwalifikasies het vir beroepsopleiding nie kan ŉ lewensvaardighede opleidingsprogram van ses tot agt weke ondergaan by Don Bosco Salesian Institute Youth Projects. Indien ŉ aansoeker ŉ gebrek aan basiese vaardighede het, sal hy of sy die geleentheid gebied word om ŉ jaar lange beroepsopleiding voorbereidingskursus te doen om voor berei te word vir die werksomgewing. Hierdie opsie is beskikbaar vir tot 50 mense per jaar en sal hulle die geleentheid gee om beduidende vordering te maak in hul persoonlike ontwikkeling.